ദുരിതാശ്വാസ ക്യാന്പുകളില് നിന്ന് കുടുംബങ്ങള് മടങ്ങിത്തുടങ്ങി മുണ്ടക്കയം: വീടുകള് വൃത്തിയാക്കിയും അറ്റകുറ്റപ്പണി നടത്തിയും ഭൂരിഭാഗം ആളുകളും ക്യാന്പുകളില് നിന്നു തിരികെ മടങ്ങിത്തുടങ്ങി. വീടുകള് പൂര്ണമായും നശിച്ച ആളുകള് ബന്ധു വീടുകളിലും വാടക വീടുകളിലും അഭയം തേടിയിട്ടുണ്ട്. ശേഷിച്ച ആളുകളെ ഉള്പ്പെടുത്തി മുണ്ടക്കയം, കൂട്ടിക്കല് പഞ്ചായത്തുകളില് രണ്ട് ക്യാന്പുകളായി ചുരുക്കി. കൊക്കയാര് പഞ്ചായത്തില് സ്കൂളുകളില് പ്രവര്ത്തിച്ചിരുന്ന ക്യാന്പുകള് മാറ്റാന് സാധിച്ചിട്ടില്ല. ഇവിടുത്തെ 10 ക്യാന്പുകളില് അഞ്ചെണ്ണവും സ്കൂളുകളിലാണുള്ളത്. കൂട്ടിക്കല് പഞ്ചായത്തില് ഏന്തയാര് സെന്റ് മേരീസ് പള്ളി പാരിഷ് ഹാളിലും മുണ്ടക്കയം പഞ്ചായത്തില് എസ്എന് സ്കൂളിലുമാണ് ക്യാന്പുകള് പുതിയതായി പ്രവര്ത്തനം ആരംഭിച്ചത്. വേണ്ടി വന്നാല് കൂടുതല് ക്രമീകരണങ്ങള് ഏര്പ്പെടുത്തുന്നതിനായി മുണ്ടക്കയം പുത്തന്ചന്തയിലെ കെഎസ്ആര്ടിസി ഓപ്പറേറ്റിംഗ് സെന്ററിനായി നിര്മിച്ച കെട്ടിടം ശുചീകരിച്ച് ക്രമീകരണങ്ങള് ഏര്പ്പെടുത്തിയട്ടുണ്ട്. വീടുകള് പൂര്ണമായും നഷ്ടപ്പെട്ട കുടുംബങ്ങളില് ബന്ധുവീടുകളിലേക്കും വാടക വീടുകളിലേക്കും പോയ ആളുകള് അല്ലാതെയുള്ളവരാണ് ക്യാന്പുകളില് ഉള്ളത്. മുണ്ടക്കയത്തെ ക്യാന്പുകളില് നിന്നു വീടുകളിലേക്ക് മടങ്ങിയെത്തിയ ആളുകള്ക്ക് മുസ്ലിം ജമാഅത്ത് എസ്എസ്എഫ് പ്രവര്ത്തകര് അവശ്യസാധനങ്ങള് എത്തിച്ചു നല്കി. കൂട്ടിക്കല്, മുണ്ടക്കയം, പുത്തന്ചന്ത, ചോറ്റി, കാഞ്ഞിരപ്പള്ളി പ്രദേശങ്ങളില് വിതരണം നടത്തി വരുന്നു.